ສະຫະລັດ ຈະບໍ່ຈ່ອງດຶງ ອຳນາດຈີນໄວ້
ທ່ານ Gates ກ່າວວ່າ ສະຫະລັດ ຈະບໍ່ຈ່ອງດຶງຈີນໄວ້ ພຽງແຕ່ຢາກຈັດແຈງ ໃຫ້ມີການຮ່ວມມືກັນ
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Robert Gates ກ່າວວ່າສະຫະລັດເຂົ້າໃຈດີທີ່ວ່າຈີນ ໄດ້ເປັນມະຫາອຳນາດທີ່ຍິ່ງໃຫຍ່ ມາຫຼາຍພັນປີ ແລະ ຈະສືບຕໍ່ ເປັນມະຫາອຳນາດທີ່ຍິ່ງໃຫຍ່ໄປອີກ ໃນອະ ນາຄົດ ທ່ານ Gates ກ່າວຕໍ່ພວກນັກຂ່າວ ໃນວັນພະຫັດມື້ ນີ້ວ່າ ສະຫະລັດບໍ່ໄດ້ພະຍາຍາມທີ່ຈະຈ່ອງດຶງຈີນໄວ້ ພຽງແຕ່ຢາກຈັດແຈງເລື່ອງຄວາມສຳພັນທາງທະຫານ ໃນວິທີທາງທີ່ຈະອຳນວຍໃຫ້ປະເທດທັງສອງ ຮ່ວມມື ກັນ ໃນດ້ານທີ່ເປັນໄປໄດ້ ແລະແກ້ໄຂຄວາມເຫັນຂັດ ແຍ້ງກັນດ້ວຍສັນຕິວິທີ ທ່ານ Gates ຊຶ່ງມີແຜນທີ່ຈະພົບປະກັບຄູ່ຕຳແໜ່ງ ຝ່າຍຈີນ ຄືລັດຖະມົນຕີປ້ອງກັນປະເທດ Liang Guanglie ຢູ່ກອງປະຊຸມວ່າດ້ວຍຄວາມໝັ້ນ ຄົງຊຶ່ງຈະເລີ່ມຂຶ້ນທີ່ສິງກະໂປໃນວັນສຸກມື້ອື່ນນີ້ ກ່າວຢູ່ເທິງຖ້ຽວບິນເດີນທາງໄປເອເຊຍວ່າ ປັກກິ່ງພວມພັດທະນາລະບົບອາວຸດຊະນິດໃໝ່ຈຳນວນນຶ່ງ ທີ່ໄດ້ສ້າງຄວາມວິຕົກກັງວົນ ໃຫ້ແກ່ສະຫະລັດ ແຕ່ທ່ານເຊື່ອວ່າ ຈີນໄດ້ຖອດຖອນບົດຮຽນ ຈາກຄວາມລົ້ມແຫຼວຂອງສະຫະພາບໂຊວຽດມາແລ້ວແລະບໍ່ມີຄວາມຕັ້ງ ໃຈທີ່ຈະທ້າທາຍຕໍ່ສະຫະລັດ ໃນທຸກເລື້ອງຄວາມສາມາດທີ່ມີຢ່າງເຕັມອັດຕາຂອງສະຫະລັດ ນັ້ນ ທ່ານກ່າວຕໍ່ໄປວ່າ ແທນການກະທໍາດັ່ງນັ້ນ ທ່ານຄິດວ່າເວລານີ້ຈີນພວມຊອກສະແຫວງຫາ ຄວາມສາມາດ ທີ່ຈະອຳນວຍໃຫ້ທັງສອງປະເທດ ມີອິດສະຫຼະພາບຫຼາຍຂຶ້ນ ໃນການເຄື່ອນ ໄຫວຢູ່ໃນເຂດເອເຊຍ ແລະໃນການຂະຫຍາຍອິດທິພົນອອກໄປອີກ